**Preces laišana brīvā apgrozībā pret iespējamā muitas maksājumu parāda segšanai atbilstošu galvojumu (drošības naudu)**

 Lēmumu par preču laišanu brīvā apgrozībā pret iespējamam muitas maksājumu parādam atbilstošu galvojumu - skaidras naudas iemaksu VID deponēto naudas līdzekļu uzskaites kontā (turpmāk - drošības nauda), pieņem muitas amatpersona, ja, pārbaudot muitas deklarācijā, tai pievienotajos dokumentos sniegtās ziņas un tajā deklarētās preces, ir radušās šaubas par muitas deklarācijā norādīto ziņu atbilstību normatīvo aktu prasībām vai faktiskajai situācijai attiecībā uz kritērijiem, kas ietekmē vai var ietekmēt par preces importu maksājamo nodokļu (ievedmuita, akcīzes nodoklis, PVN, turpmāk – muitas maksājumi) apmēru (piemēram, preces muitas vērtība, tarifa klasifikācija, izcelsme, muitas maksājumu atvieglojumi vai atbrīvojumi).

Lēmumu par preču laišanu brīvā apgrozībā pret drošības naudu pieņem, ja uz precēm neattiecas aizliegumi vai ierobežojumi, kuru dēļ preces nevar laist brīvā apgrozībā un pastāv kāds no turpmāk minētajiem apstākļiem:

* muitas deklarācijas pārbaudes rezultātā rodas šaubas par tajā norādīto ziņu atbilstību, un deklarētājs vai tā pārstāvis noteiktajā termiņā nav iesniedzis papildu informāciju deklarācijā norādīto ziņu pamatošanai vai arī iesniegtā informācija nav pietiekama galīgā lēmuma pieņemšanai;
* tiek izņemti preču paraugi fizikāli-ķīmiskām analīzēm vai detalizētai izpētei un ir pamatotas aizdomas, ka preces atbilst citam ES Kombinētās nomenklatūras un/vai *TARIC* kodam un/vai *TARIC* papildkodam, nekā deklarācijā norādītais;
* pastāv risks par nepilnīgu muitas maksājumu nomaksu, un veikto muitas kontroles pasākumu rezultātā iegūtā informācija nav pietiekama galīgā lēmuma pieņemšanai.

 Ja prece tiek laista brīvā apgrozībā pret drošības naudu, deklarētājs pievieno muitas deklarācijai iesniegumu, kurā norāda bankas rekvizītus, uz kuriem atmaksāt naudas līdzekļus gadījumā, ja pēcmuitošanas pārbaudes rezultātā tiks pieņemts lēmums par drošības naudas atmaksāšanu <https://likumi.lv/wwwraksti/2018/039/BILDES/N86_P1.DOCX>.

Pēc preču laišanas brīvā apgrozībā pret drošības naudu tiek veikta pēcmuitošanas pārbaude un pārbaudes rezultātā pieņemts lēmums par drošības naudas ieskaitīšanu valsts budžetā vai atmaksāšanu.

Pārbaudes procesā, izvērtējot deklarēšanas brīdī iesniegtos dokumentus un muitas rīcībā esošo informāciju, nepieciešamības gadījumā tiek pieprasīta papildu informācija no deklarētāja, kas atkarībā no konkrētās lietas apstākļiem var būt atšķirīga (piemēram, līgums par preču iegādi, samaksas dokumenti, dokumenti, kas apliecina muitas vērtībai pieskaitāmās/atskaitāmās izmaksas, informācija no preces ražotāja par preces sastāvu, fizikāli-ķīmiskajām īpašībām, pielietojumu, dati, kas pamato nodokļu atvieglojumu vai atbrīvojumu piemērošanas nosacījumu izpildi u.c).

Ņemot vērā, ka pārbaude uzsākta pēc muitas iniciatīvas, pārbaudes laiks un lēmuma pieņemšanas termiņš atkarīgs no pārbaudei nepieciešamās papildu informācijas veida un apjoma (piemēram, preču paraugu laboratoriskā un cita veida izpēte, informācijas pieprasīšana eksportējošās valsts muitas dienestiem, Eiropas Komisijas vai citu ES dalībvalstu muitas dienestu viedoklis u.tml.), kā arī lēmumā pieņemšanai iegūtās informācijas izvērtēšanas ilguma.

Normatīvie akti:

* Eiropas Parlamenta un Padomes 2013.gada 9.oktobra Regulas (ES) Nr.952/2013, ar ko izveido Savienības Muitas kodeksu, 48., 191., 194. un 195.pants.
* Komisijas 2015.gada 24.novembra Īstenošanas regulas (ES) Nr.2015/2447, ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr.952/2013, ar ko izveido Savienības Muitas kodeksu, 244. un 245.pants.
* Ministru kabineta 2018.gada 13.februāra noteikumu Nr.86 “Muitas maksājumu parāda galvojumu un avansa iemaksu administrēšanas noteikumi” 39. un 40.punkts.